ডেটা চোররা প্রযুক্তিগত দিক থেকে খুবই পারদর্শী : মোস্তাফা জব্বার -Deshebideshe
ঢাকা, ১২ জুলাই- ডাক ও টেলিযোগাযোগমন্ত্রী মোস্তাফা জব্বার বলেছেন, ‘ব্যক্তিগত ডেটা, ফিন্যান্সিয়াল ডেটাসহ সব ধরনের রাষ্ট্রীয় তথ্যের নিরাপত্তা রক্ষার প্রয়োজনীয়তা অপরিহার্য। সব ধরনের ডেটার নিরাপত্তা নিশ্চিত করতে সরকার বদ্ধপরিকর।’
তিনি বলেন, ‘ডিজিটাল প্রযুক্তি যত বিকশিত হচ্ছে ডেটা নিরাপত্তার প্রয়োজনীয়তা তত বাড়ছে। আবার ডেটা যারা চুরি করছে তারা প্রযুক্তিগত দিক থেকে খুবই পারদর্শী। এই পরিস্থিতিতে আইনের পাশাপাশি আমাদের প্রযুক্তিগত সক্ষমতা বাড়াতে হবে।’
রোববার (১২ জুলাই) ডিজিটাল প্লাটফর্মে ঢাকায় লিগ্যাল কাউন্সিল আয়োজিত ডেটা প্রোটেকশন অ্যান্ড প্রাইভেসি শীর্ষক আলোচনা সভায় প্রধান অতিথির বক্তৃতায় তিনি এসব কথা বলেন।
মোস্তাফা জব্বার বলেন, ‘ডিজিটাল অপরাধ এবং তা মোকাবিলা একেবারেই নতুন ধারণা। পরিবর্তিত পরিস্থিতির গুরুত্ব বিবেচনায় সরকার ২০১৮ সালে ডিজিটাল নিরাপত্তা আইন প্রণয়ন করে। প্রযুক্তিগত অপরাধের বিষয়ে মানুষের মধ্যে ইতোমধ্যে সচেতনতা বেড়েছে। আইনশৃঙ্খলা রক্ষা বাহিনী এ বিষয়ে অত্যন্ত সচেষ্ট হওয়ায় অপরাধের মাত্রাও উল্লেখযোগ্য হারে কমছে।’
তিনি বলেন, ‘প্রধানমন্ত্রী শেখ হাসিনার গতিশীল নেতৃত্বে তার দূরদৃষ্টিসম্পন্ন কর্মসূচি ডিজিটাল বাংলাদেশ অর্জিত হওয়ায় করোনাকালে গৃহবন্দি থেকেও মানুষ ডিজিটাল প্রযুক্তির কারণে মুক্ত জীবনের স্বাদ পাচ্ছে।’
তিনি আরও বলেন, ‘প্রযুক্তির অপরাধ প্রযুক্তি দিয়ে মোকাবিলা করার সক্ষমতা অর্জনেও আমরা পিছিয়ে নেই। ফেসবুকসহ সামাজিক যোগাযোগ মাধ্যমে সংঘটিত অপরাধ প্রতিরোধে ২২ হাজার পর্নো সাইট ও ৪ হাজার জুয়ার সাইট বন্ধ করা হয়েছে।‘
অনুষ্ঠানে মোবাইল ফোনভিত্তিক অর্থ আদান-প্রদানের পরিষেবা বিকাশের সিইও কাদির কামাল, বাংলাদেশ অ্যাসোসিয়েশন অব সফটওয়্যার অ্যান্ড ইনফরমেশন সার্ভিসেস’র (বেসিস) সভাপতি সৈয়দ আলমাস কবির এবং লিগ্যাল কাউন্সিলের কর্মকর্তারা বক্তৃতা করেন।